29 persuna mietu u għadd kbir ta' persuni inklużi tfal ndarbu u nħarqu wara splużjoni f'suq ta' logħob tan-nar tal-art ftit 'il barra mill-belt kapitali tal-Messiku. Filmati tal-inċidenti wrew għadd kbir ta' murtali jieħdu n-nar. Il-President tal-Messiku esprima d-diqa tiegħu mal-qraba tal-vittmi u awgura fejqan ta' malajr lil dawk li ndarbu. Inċident simili kien seħħ f'Settembru tal-2005, eżattament jiem qabel ma l-pajjiż iċċelebra Jum l-Indipendenza. Il-kulleġġ elettorali tal-Istati Uniti ċċertifika lil Donald Trump bħala l-45 President tal-Istati Uniti. Dan minkejja l-isforzi li saru biex ikun miċħud mill-White House. Sitt ġimgħat wara l-elezzjoni Amerikana, ir-Repubblikan assigura l-270 vot li kienu meħtieġa biex tkun formalizzata r-rebħa tiegħu. B'reazzjoni għar-rebħa, Donald Trump kien wiegħed li se jaħdem biex jgħaqqad lill-pajjiż u jkun il-President tal-Amerikani kollha. Ir-riżultat se jitħabbar uffiċjalment fis-sitta ta' Jannar f'sessjoni konġunta speċjali tal-Kungress. Anis Amri, suspettat wara l-attakki li saru f'Berlin inqatel mill-pulizija Taljana f'Milan. Kienu l-awtoritajiet Ġermaniżi li kkonfermaw l-identità tas-suspettat permezz tal-marki tas-swaba' li sabu fuq arma tan-nar li kellu fuqu. Ir-raġel inqatel wara li ġew sparati diversi tiri qrib stazzjon tal-ferrovja f'Milan huwa u jiġi mwaqqaf biex jippreżenta l-karta tal-identità tiegħu. Diversi investigaturi għaddejjin b'ħidma biex jidentifikaw jekk il-pistola użata f'Milan kinitx l-istess waħda li qalet is-sewwieq tat-trakk, li kien misjub mejjet. F'din l-isparatura ġie ferut pulizija Taljan. L-Ambaxxatur Russu għat-Turkija Andrei Karlov tilef ħajtu wara li pulizija Tork spara lejh. Dan waqt li kien qiegħed iżur wirja ta' pittura u ritratti fil-belt kapitali tat-Turkija. Il-qattiel, Mevlut Mert Altintas, pulizija ta' 22 sena apparentament kien qed jipprotesta għal involviment tar-Russja fil-belt ta' Aleppo fis-Sirja. Intant is-servizzi ta' intelliġenza Russi mistennija jiżviluppaw miżuri oħra ta' sigurtà għall-ambaxxati tagħhom. Din kienet ordni tal-President Russu, Vladimir Putin wara l-qtil tal-ambaxxatur Russu għat-Turkija. I r-relazzjoni bejn il-President Russu Vladmir Putin u dak elett Amerikan Donald Trump kompliet tieħu xejra pożittiva wara li Putin stqarr li ma jiddejjaq xejn jagħmel żjara fil-White House. Waqt li kien qed jitkellem fuq stazzjon Russu, huwa saħaq ukoll kif kuntrarju tad-Demokratiċi, Trump rebaħ għax ħass il-polz tal-Amerikani. Saħansitra, akkuża li l-amministrazzjoni t'Obama dawret il-fallimenti tagħha fuq ir-Russja. Putin esprima s-sodisfazzjon tiegħu kif mill-pajjiżi maġġuri tad-dinja, ir-Russja biss kienet temmen li Trump kien ħa jsir President. Huwa lest li jagħmel il-parti tiegħu biex itejjeb bil-kbir ir-relazzjonijiet bejn iż-żewġ pajjiżi fosthom fl-oqsma tas-sigurtà u l-iżvilupp ekonomiku. Esperti li qed jagħmlu t-tfittxija b'rabta mat-titjira tal- Malaysia Airlines, MH370 qalu li teżisti improbabilità kbira li l-fdalijiet jinstabu fiż-żona ta' tiftix li qed issir bħalissa u rrakomandaw li jfittxu aktar lejn it-Tramuntana. Dan hekk kif wara aktar minn sentejn ta' tfittxija, ma nstabet l-ebda traċċa tal-ajruplan fin-Nofsinhar tal-Oċean Indjan. L-ajruplan għeb fl-2014 waqt li kien qed itir minn Beijing għal Kuala Lampur b'239 persuna abbord. Bit-tfitxija mistennija tintemm dalwaqt, uffiċjali Awstraljani qalu li din mhux se tiġi estiża aktar.